युनाइटेडद्वारा चेल्सी पराजित
घरेलु मैदानमा एक गोलले पछाडी परेको स्थितिलाई उल्टाउँदै म्यानचेस्टर युनाइटेडले इंग्लिस प्रिमियर लिगअन्तर्गत आइतबार चेल्सीलाई २-१ ले पराजित गरेको छ ।
लन्डन — घरेलु मैदानमा एक गोलले पछाडी परेको स्थितिलाई उल्टाउँदै म्यानचेस्टर युनाइटेडले इंग्लिस प्रिमियर लिगअन्तर्गत आइतबार चेल्सीलाई २-१ ले पराजित गरेको छ ।चेल्सीका विलियनले ३२ औं मिनेटमा गोल गर्दै पाहुना टोलीलाई सुरुआती अग्रता दिलाएका थिए । त्यसको ७ मिनेट नबित्दै चेल्सीका पूर्व-खेलाडी रोमेलु लुकाकुले बराबरी गोल फर्काए । दोस्रो हाफको ७५ औं मिनेटमा वैकल्पिक खेलाडीको रुपमा मैदान प्रवेश गरेका जेसी लिङ्गार्डले गोल गरेपछि युनाइटेडले अग्रता लिएको थियो । लिङ्गार्डले मैदान प्रवेश गरेको ११ मिनेटपछि लुकाकुको क्रसमा हेडर गोल गरेका थिए । यस जितसँगै युनाइटेड अंक तालिकाको दोस्रो स्थानमा उक्लिएको छ ।